ROZHODNUTIE KOMISIE
zo 7. marca 2005,
pokiaľ ide o tranzit živého hovädzieho dobytka cez Spojené kráľovstvo
(oznámené pod číslom dokumentu K(2005) 509)
(Text s významom pre EHP)
(2005/177/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 999/2001 z 22. mája 2001, ktorým sa ustanovujú pravidlá prevencie, kontroly a eradikácie niektorých prenosných spongiformných encefalopatií (1), a najmä na jeho článok 15 ods. 3,
keďže:
(1)
Rozhodnutie Rady 98/256/ES zo 16. marca 1998, ktoré sa týka mimoriadnych opatrení na ochranu proti spongiformnej encefalopatii dobytka, ktoré mení a dopĺňa rozhodnutie č. 94/474/ES a ruší rozhodnutie č. 96/239/ES (2), ustanovuje, že Spojené kráľovstvo má zabezpečiť, aby živý hovädzí dobytok nebol z jeho územia expedovaný do iných členských štátov alebo do tretích krajín.
(2)
Nadchádzajúce pozastavenie služieb trajektových spoločností, ktoré v súčasnosti prevážajú živý hovädzí dobytok z Írska do kontinentálnej Európy vážne ovplyvní obchod so živým hovädzím dobytkom medzi Írskom a ostatnými členskými štátmi.
(3)
Preto by sa mali ustanoviť pravidlá s cieľom povoliť tranzit živého hovädzieho dobytka z Írska cez Spojené kráľovstvo. Takýto tranzit by však mal podliehať prísnym podmienkam a kontrolám, aby sa neoslabili opatrenia, ktoré sú v platnosti podľa rozhodnutia (ES) 98/256/ES.
(4)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Bez toho, aby bolo dotknuté rozhodnutie 98/256/EHS, Spojené kráľovstvo povoľuje neprerušený tranzit živého hovädzieho dobytka (ďalej len „zvieratá“) expedovaného z Írska cez Spojené kráľovstvo do ostatných členských štátov s výhradou podmienok ustanovených v tomto rozhodnutí.
Článok 2
Zdravotné osvedčenia ustanovené v smernici Rady 64/432/EHS (3) sprevádzajúce zvieratá pri tranzite z Írska cez Spojené kráľovstvo do ostatných členských štátov obsahujú tento text:
„Zvieratá v súlade s rozhodnutím Komisie 2005/177/ES zo 7. marca 2005“
Článok 3
Tranzit zvierat z Írska cez Spojené kráľovstvo do ostatných členských štátov podľa článku 1 sa povoľuje, len pokiaľ to príslušný orgán v Írsku oznámi aspoň dva pracovné dni vopred:
a)
ústrednému orgánu Spojeného kráľovstva;
b)
ústrednému orgánu všetkých členských štátov, cez ktoré sa uskutočňuje tranzit zvierat, a
c)
príslušnému ústrednému a miestnemu orgánu členského štátu konečného určenia.
Článok 4
Príslušný orgán Írska zabezpečí, že vozidlo prepravujúce zvieratá sa zapečatí úradnou pečaťou, ktorá musí počas celého trvania tranzitu cez Spojené kráľovstvo ostať neporušená, s výnimkou úradnej inšpekcie alebo z dôvodov súvisiacich s ochranou zdravia zvierat podľa článku 5.
Číslo tejto pečate/čísla týchto pečatí zaznamená príslušný orgán Írska na zdravotnom osvedčení uvedenom v článku 2.
Článok 5
V prípadoch, keď sa zo súrneho dôvodu súvisiaceho s ochranou zdravia zvierat alebo na účely úradnej inšpekcie zvieratá musia vyložiť v Spojenom kráľovstve, prepravca to okamžite oznámi príslušnému úradu dotknutého členského štátu.
Tieto zvieratá nebudú môcť pokračovať v ceste, pokiaľ sa nesplnia tieto podmienky:
a)
na opätovné naloženie bude dozerať príslušný orgán Spojeného kráľovstva;
b)
vozidlo sa opätovne zapečatí okamžite po opätovnom naložení; a
c)
vystaví sa dodatočné osvedčenie podľa prílohy.
Článok 6
Príslušný orgán Spojeného kráľovstva vykoná primerané kontroly s cieľom zabezpečiť implementáciu tohto rozhodnutia a najmä skontrolovať neporušenosť pečatí podľa článku 5 na vozidlách opúšťajúcich Spojené kráľovstvo.
Tento príslušný orgán potvrdí súlad s týmto rozhodnutím úradnou pečiatkou na zdravotnom osvedčení uvedenom v článku 2 alebo vydaním dodatočného osvedčenia podľa prílohy.
V prípadoch nesúladu s týmto rozhodnutím sa nepovolí, aby zvieratá pokračovali v ceste na konečné miesto určenia. Tieto zvieratá možno zadržať, až kým sa z dôvodov zdravia zvierat a ľudí neusmrtia, nezničia alebo, v prípade súhlasu expedujúceho členského štátu, nevrátia na miesto pôvodu.
Článok 7
Toto rozhodnutie je určené členským štátom.
V Bruseli 7. marca 2005